El cap de llista de JxCat a l'Ajuntament de Barcelona, Quim Forn, ha situat la seva número dos, Elsa Artadi, com a futurible alcaldessa de la ciutat si JxCat rep prou suports el 26-M, i en cas que la justícia impedeixi que l'exconseller sigui investit. Així ho ha explicat en una carta que ha fet arribar des de la presó de Soto del Real i que ha llegit la pròpia Artadi aquest dissabte al matí, en roda de premsa des de la seu de JxCat: "Serà una gran alcaldessa si a mi no em deixen ser escollit". La formació ha presentat les principals mesures del programa electoral -anomenat '50+50'- per canviar Barcelona "des del minut zero" que comencin a governar, si es produeix aquest escenari, com ara que el salari mínim mensual passi a ser de 1.200 euros a la ciutat. Forn ha reiterat avui el que ja va exposar Artadi el 12 de març, en precampanya, des de les escales del MNAC. L'exportaveu del Govern ja va exposar aleshores que ella rellevaria l'exconseller per optar a l'alcaldia en cas "d'interferències" de la justícia o de sentència condemnatòria en el judici de l'1-O. Sigui com sigui, a la carta d'aquest dissabte, Forn assevera que si la ciutadania barcelonina li dona la confiança i JxCat guanya les eleccions, defensarà els seus drets polítics i s'oferirà per ser escollit alcalde al ple de l'Ajuntament. El cap de llista, empresonat a Soto del Real, també ha constatat que "la lluita i els èxits" de Carles Puigdemont són un "gran exemple", i que si l'expresident "no es rendeix", tampoc ho pot fer l'entorn de JxCat.  Mobilitat, salari mínim i congrés de democràcia JxCat ha presentat part del seu programa electoral, '50+50', de la mà d'Artadi, i de les candidates Neus Munté, Ferran Mascarell i Pilar Calvo. La formació proposa fer de Barcelona una ciutat "enèrgicament autosuficient" per tal que pugui generar les seves pròpies fonts renovables. JxCat vol que la capital catalana sigui un "laboratori d'innovació ecològica", i es compromet a construir el primer barri "d'emissions zero i autosuficient". Pel que fa a la mobilitat, JxCat proposa una única app mòbil que aglutini tots els serveis del transport públic i privat, inclosos el Bicing, el metro, el bus, aparcaments, i altres operadors. D'altra banda, Artadi ha explicat que JxCat vol que el salari mínim mensual dels ciutadans de Barcelona passi de 900 a 1.200 euros. La candidatura que encapçalen Forn i Artadi també aposta perquè Barcelona aculli anualment un congrés mundial de la democràcia, un pla de xoc contra la "venda il·legal", un pla abolicionista de l'explotació sexual i la prostitució, i un altre pla per a incloure la perspectiva LGTBI a la xarxa municipal de residencies de gent gran amb la formació específica del personal sanitari. Finalment, Artadi aposta per la línia del bus D-30 per unir la Diagonal de manera "enèrgicament i econòmicament eficient, sostenible, amb emissions zero", i no a través de la unió dels tramvies. La número 2 de JxCat considera que aquesta proposta es podria posar en marxa "demà mateix" si hi hagués "voluntat política".

Summary: Forn: "Artadi serà una gran alcaldessa si a mi no em deixen ser escollit"


Alguns dels municipis afectats per l'ampliació de la moratòria a la Costa Brava han tornat a denunciar que la Generalitat no els ha tingut en compte i que no hi ha hagut "diàleg" per abordar una actuació urbanística "de gran magnitud". L'alcalde de Santa Cristina d'Aro (Baix Empordà), Xavier Sala, ho ha qualificat de "vergonya" i ha demanat a Urbanisme que rectifiqui. En el cas d'aquest municipi, la moratòria afecta set sectors on es podrien construir 1.180 habitatges. "Ells prenen decisions des de no sé on però qui haurà de donar la cara davant de tots els propietaris serem nosaltres", ha dit. També els alcaldes del Port de la Selva (Alt Empordà), Josep Maria Cervera, i la de Roses, Montse Mindan, han criticat que tot just avui, quan s'ha aprovat, han rebut la documentació. A Roses, estan afectats onze sectors on es podrien construir més de 5.800 habitatges. Cervera assegura que al Port de la Selva la suspensió afecta pràcticament tots els sectors pendents de desenvolupar.

Summary: Els municipis afectats per l'ampliació de la moratòria de la Generalitat tornen a denunciar falta de diàleg


La consellera d'Empresa i Coneixement, Àngels Chacón, s'ha mostrat a favor de crear un programa de bons que incentivin el turisme intern un cop s'aixequi el confinament derivat de la crisi de la covid-19. En una trobada organitzada per PIMEC, Chacón ha apuntat que "hi haurà gent que voldrà anar de vacances però no s'ho podrà permetre", i ha afirmat que "caldran petits bons" per facilitar aquesta mobilitat. En paral·lel, la consellera ha remarcat que el Govern té a punt un pla d'ajudes al sector per afrontar la pèrdua d'ingressos per la crisi sanitària. Dels 2 MEUR d'ajudes va obrir a finals de març, preveu ampliar-ho i augmentar els col·lectius que se'n puguin beneficiar. "Ampliarem i més que doblarem les ajudes inicials", ha afirmat.

Summary: Chacón, a favor de crear un programa de bons que incentivin el turisme intern


El fundador de Proactiva Open Arms, Òscar Camps, i la capitana del Sea Watch 3, Carola Rackete, han reivindicat aquest dimarts la tasca de les organitzacions de rescat al Mediterrani. "Només defensem el dret a la vida des de la més absoluta legalitat perquè pretenem que es torni a respectar l'antiga llei del mar", ha dit Camps després de rebre la Medalla d'Honor del Parlament, amb la qual també s'ha distingit a Rackete. Al seu torn, el president de la cambra, Roger Torrent, ha denunciat que entitats com Open Arms o Sea Watch siguin "amenaçades" amb sancions i ha demanat que se les deixi de "perseguir".  "Estan donant la seva vida per salvar persones al Mediterrani", ha afegit, assegurant que tant Camps com Rackete són "el rostre" d'una Europa "humana" que no vol que el mar es converteixi en un "cementiri".

Summary: Òscar Camps i Carola Rackete reben la Medalla d'Honor del Parlament: "Només defensem el dret a la vida"


Marçal Rocías i Roger Juvé, membres del CDR de Cerdanya, desobeiran per segona vegada una citació dels jutjats de Puigcerdà. Tots dos han tornat a estar cridats a declarar aquest dimecres pels delictes de desordres públics i resistència i desobediència a l'autoritat, requeriment al qual no hi donaran resposta, com ja van fer l'11 de març passat. Els fets que s'investiguen tenen a veure amb el tall de les carreteres N-152 i N-154 el 21 de febrer passat, jornada de vaga general, al seu pas per la capital cerdana i en un punt proper a la frontera. Concretament, se'ls ha cridat per haver mostrat una "resistència més activa" en el moment en què efectius dels Mossos d'Esquadra van desallotjar-los per reobrir aquestes vies al trànsit. Des del CDR de Cerdanya han difós, a través de les xarxes socials, la seva decisió de no comparèixer davant del jutge. A més, s'han refermat en la seva postura afirmant que veuen tot plegat com una "caça de bruixes". Finalment, han mostrat el seu rebuig a l'actuació dels Mossos d'Esquadra en relació a la seva identificació i han dit que consideren "la seva justícia partidista i els seus atestats esbiaixats".

Summary: Dos membres del CDR de Cerdanya tornaran a desobeir una citació judicial per un delicte de resistència a l'autoritat


El Saló Ocasió preveu que l'edició del 2018 superarà els 3.000 vehicles venuts dels més de 3.500 exposats des del 30 de novembre al recinte de Montjuïc de Fira Barcelona, segons han explicat a l'ACN el seu director Josep Antoni Llopart. D'aquesta manera, la xifra total seria més gran que en l’edició anterior, quan es va batre el rècord de vendes del certamen venent uns 2.700 vehicles. En aquestes dues setmanes, els palaus 1 i 2 del recinte de Montjuïc han rebut la visita de més de 24.000 persones, han informat la organització. L'augment del nombre de visitants en aquesta 38a edició respecte al 2017 és un indicatiu que, a més, posa de manifest el bon moment que està travessant el segment d’ocasió, ha apuntat Llopart.  Els visitants han mostrat especial interès en els vehicles de gamma mitjana com els utilitaris compactes, amb uns preus que oscil·len entre els 15.000 i els 25.000 euros i amb un període d'antiguitat de fins a cinc anys, ha explicat el director del saló, que ha reconegut que en altres edicions els clients havien preferit cotxes més "prèmium". "Aquesta edició és tot un èxit, estem molt satisfets", ha afirmat Llopart, que ha assegurat a continuació que les vendes totals poden incrementar en els dies vinents, quan es materialitzin transaccions pactades al llarg d'aquestes dues setmanes.  Així doncs, el director del Saló Ocasió ha afirmat que la 38a edició d'aquest esdeveniment s'ha contagiat del "bon moment" que viu el sector. I és que, segons un estudi del Gremi del Motor i la Federació Catalana de Venedors de Vehicles a Motor (FECAVEM), l'any 2018 es tancarà amb uns 325.000 cotxes venuts a Catalunya, xifra que suposa un creixement del 9,6% enfront dels 297.288 vehicles de 2017. En el conjunt de l'Estat espanyol, les vendes creixeran un 15,2% arribant a dos milions de vehicles.

Summary: El Saló Ocasió preveu vendre més de 3.000 vehicles i superar les xifres de l'edició anterior


El govern municipal de Barcelona proposa limitar la obertura de botigues de records, bars, restaurants, botigues de degustació, autoserveis, locals musicals i lloguer de vehicles al barri de Sant Antoni. Tal com ha afirmat la tinenta d'alcalde d'Urbanisme, Janet Sanz, "Barcelona no és un 'souvenir'" i per això s'ha optat per aquesta mesura restrictiva que eviti l'afluència en massa dels turistes al barri de Sant Antoni, després que al carrer Parlament el govern ja hagi "detectat grans masses". A banda d'aquesta iniciativa de Sant Antoni, el govern impulsa més limitacions en la obertura de noves botigues de 'souvenirs' a les zones properes de Sagrada Família, el Camp Nou, el Park Güell i la Casa Vicens. Aquesta limitació de botigues de records és una actualització de la normativa aprovada al 2008 i el que implicarà ara és que s'ampliï les zones en 16 illes a la Sagrada Família en què no es podran obrir noves botigues de records. També s'amplia la zona al districte d'Horta-Guinardó propera al Park Güell, després d'una petició veïnal. També s'afegeixen els entorns del Camp Nou i els de la Casa Vicens, al barri de Gràcia, a banda del blindatge de les 40 illes al barri de Sant Antoni. Aquestes modificacions se sumen a la prohibició en la totalitat del territori de Ciutat Vella. Aquestes mesures arriben amb la voluntat que es pugui preservar el comerç local en zones amb una alta afluència de turisme per tal que "la incidència" dels comerços de 'souvenirs' "no afecti al comerç de barri", tal com afirma la tinenta d'alcalde Janet Sanz. La prohibició de noves botigues de records en el barri de Sant Antoni coincideix amb la limitació d'altres negocis que podrien fomentar l'afluència de turistes. En el pla d'usos que proposa el govern municipal per a aquest barri també afecta als comerços que hi ha actualment. De fet, fa un any ja van limitar les llicències per a obertures de nous negocis per estudiar quina era la situació que hi havia. En aquesta moratòria, el govern local ha analitzat que hi ha 589 llicències en actiu, 445 dels quals tenen a veure amb la restauració. Per això es mantindrà la limitació en tot el barri. Segons la proposta del govern, a partir d'ara no es podran obrir més de 5 locals de restauració en un radi de 50 metres ni més de 15 en un radi de 100. Però des d'urbanisme s'introdueix "un segon criteri" en "distàncies lineals" que marcarà una distància mínima en les obertures de bars separats entre 300 i 400 metres. En el nou pla d'usos no s'admetrà la obertura de cap establiment de salons de joc o màquines recreatives, bingos, màquines expenedores d'aliments o 'meublés' i altres establiments que ofereixin qualsevol tipus d'allotjament fraccionat. El tinent d'alcalde d'Economia, Gerardo Pisarello, remarca que la ciutat necessita "un comerç divers" que ajudi a "mantenir la personalitat del barri". En aquesta línia, Janet Sanz assegura que cal "planificar la ciutat" perquè segueixi essent "una ciutat real".

Summary: Barcelona blinda el barri de Sant Antoni a les botigues de 'souvenirs', bars i restaurants


La consellera de la Presidència, Elsa Artadi, s'ha reunit aquest dimecres amb l'arquebisbe d'Urgell, Joan-Enric Vives, en el marc de la seva visita institucional a la Seu d'Urgell. La trobada s'ha dut a terme al Palau Episcopal de la capital alturgellenca, després d'una jornada de reunions que ha començat a l'ajuntament. Allà ha parlat de la candidatura dels Jocs d'Hivern Pirineus-Barcelona 2030 entre d'altres, en una reunió en la que ha estat acompanyada pel secretari general de l'Esport, Gerard Figueras, l'alcalde de la Seu d'Urgell, Albert Batalla, i portaveus dels grups municipals. Posteriorment, s'ha desplaçat al Consell Comarcal de l'Alt Urgell, on s'ha trobat amb el Grup de Dones del Món Rural, acompanyada de la coordinadora de l'Institut Català de les Dones a Lleida i l'Alt Pirineu, Carme Castelló.

Summary: La consellera de la Presidència es reuneix amb l'arquebisbe d'Urgell, Joan-Enric Vives, al Palau Episcopal


L'Ajuntament de Calaf ha decretat dol oficial al municipi en solidaritat amb les víctimes de la pandèmia del coronavirus. Segons han manifestat fonts municipals, fins a l'aixecament de l'estat d'alarma les banderes de l'ajuntament i del castell onejaran a mig pal en senyal de dol. Amb el gest, manifesten, volen mostrar la seva condolença i la solidaritat amb les famílies de les víctimes.

Summary: Calaf declara dol oficial per les víctimes del coronavirus


Un informe tècnic alerta que uns 350 metres de la muralla romana de Tarragona tenen "risc de col·lapse". L'estudi, encarregat per la Generalitat, analitza l'estat del conjunt arqueològic de Tàrraco. En el cas de la muralla apunta que en set dels vuit sectors en els quals està dividit el mur hi ha zones que presenten "alteracions del comportament estructural que poden suposar un risc de col·lapse". En alguns dels trams la situació és especialment greu i el document conclou que és "molt urgent l’actuació a nivell estructural en tots els trams de muralla que conserven el farciment", que són quatre dels vuit. La setmana que ve Generalitat i Ajuntament es reuniran en una comissió per buscar solucions en la conservació del patrimoni.  L'estudi, al qual ha tingut l'accés l'ACN, es titula 'Anàlisi i diagnosi de l'estat estructural i físic dels elements que formen el conjunt arqueològic de Tarragona, inscrit en el Patrimoni Mundial'. Es tracta d'un document de 874 pàgines que posa el focus en l'estat de conservació dels catorze monuments que formen el conjunt arqueològic de Tàrraco, i proposa algunes intervencions a dur a terme per millorar-ne l'estat. El signen els arquitectes Jaume Roc Costa i Josep Lluís Serven; l'arqueòleg Josep Francesc Roig i el conservador-restaurador Pau Arroyo. En el cas de les muralles s'hi dediquen 149 pàgines. De fet, per les seves dimensions i complexitat, és el monument més estudiat. S'hi fa un diagnòstic general de com es troben els diferents sectors, algunes propostes per arranjar les principals deficiències, fotografies dels espais que presenten un pitjor estat de conservació i plànols on s'especifiquen les zones més delicades amb les seves patologies, entre altres aspectes. Cinc punts especialment conflictius L'estudi divideix el mur romà en vuit sectors, que coincideixen amb els establerts en el 'Pla director per la restauració de les muralles de Tarragona', d'octubre del 2015, i que és citat en diverses ocasions a l'hora de recomanar actuacions de millora.  Les zones en les quals hi hauria un risc de caiguda de pedres més elevat són cinc: al passeig Torroja, a la zona del pàrquing del seminari, a l'entorn de l'Hort de l'Arquebisbe, a la baixada del Roser i als voltants del portal del Roser. La suma de tots aquests trams afectats supera els 350 metres de muralla, tal com apareixen detallats en diferents mapes de l'informe. En tots ells, els tècnics reclamen que s'hi faci una actuació de manera "molt urgent".  El document, fins i tot recorda que "especialment en els sectors del passeig de Torroja i de la via de l'Imperi que toca al portal del Roser", hi ha "trams del mur exterior de les muralles" en els quals "es produeixen constants despreniments de fragments petris, fet que fa necessària una intervenció de conservació-restauració per tal de consolidar i fixar, entre d'altres coses, els carreus afectats". De fet, en alguns d'aquests punts, com a l'Hort de l'Arquebisbe o a la baixada del Roser, el 2005 i el 2013 hi va haver despreniments importants de la muralla que van obligar a fer-hi actuacions per reparar-los, que sembla que no van ser suficients.  Diverses causes Al llarg de les 149 pàgines dedicades a les muralles, els tècnics disseccionen les causes que han fet que el monument presenti l'estat actual. Cada tram té diferents particularitats, tenint en compte l'estat de conservació, els treballs de restauració que s'hi han fet o la seva integració en la ciutat actual. Més enllà de la falta de manteniment en molts trams, l'aigua i la vegetació són dos dels principals problemes que afecten la muralla. "Cal resoldre els problemes d’humitats existents en els paraments -murs- per la concentració de l’aigua de pluja que es produeix en diversos sectors de la muralla", apunta l'informe. En aquest sentit, es concreta: "L'aigua de la pluja és un factor desencadenant d'esllavissades que pot afectar, fonamentalment, aquells trams que no tenen cap tipus de protecció al pas de ronda". Per tant, els tècnics proposen "protegir de la pluja tots els trams sobre els quals encara no s’ha actuat i en aquells on el pas de ronda és a cel descobert". I segueix: "Es troben en aquesta situació el Fortí Negre i el tram que va des d’aquest fins al tram reconstruït de l’Hort de l’Arquebisbe; tot el tram de l’antic Escorxador-passeig de Torroja; el tram de les últimes cases el passeig de Sant Antoni i el baluard del mateix nom". Informe amb controvèrsia L'estudi el va impulsar la Direcció General de Patrimoni Cultural de la Generalitat. Es va fer durant el 2017 i el 2018 i va ser entregat a l'organisme a principis d'enguany. Segons fonts de Patrimoni Cultural, diferents tècnics el van revisar i el 29 de març, "a nivell informal", en van enviar una còpia en format digital a l'arqueòleg municipal de Tarragona. La responsable de la conselleria de Patrimoni d'aleshores, Begoña Floria, va afirmar fa uns dies no haver vist mai el document.  De tota manera, no va ser fins el 25 de novembre que des de Patrimoni Cultural no van fer un enviament "formal" a l'actual conseller de Patrimoni de l'Ajuntament de Tarragona, Hermán Pinedo, que el va rebre tot just la setmana passada. En conèixer l'existència i l'abast de l'informe, l'Ajuntament de Tarragona va demanar una reunió d'urgència amb Patrimoni Cultural de la Generalitat. Per la setmana que ve s'ha acordat fer una nova trobada en forma de comissió de treball amb els tècnics de les dues administracions per posar fil a l'agulla a les tasques prioritàries de conservació del patrimoni romà de la ciutat. Un dels primers elements a tractar serà l'amfiteatre, tancat al públic des del passat 27 de setembre a causa del seu deteriorament. De fet, aquest mateix informe ja va concloure que no era segur per als visitants.

Summary: Un informe alerta que uns 350 metres de la muralla romana de Tarragona tenen "risc de col·lapse"


El pressupost de l'Ajuntament de Tarragona per al pròxim 2018 preveu destinar l'increment previst del 2%, fins un total de 166 milions d'euros, a dotar de més recursos les àrees de serveis socials, habitatge, ocupació, turisme, cultura, esports i promoció comercial. Segons el regidor d'Economia i Hisenda, Pau Pérez, que ha presentat els comptes per al pròxim exercici, el creixement pressupostari és el resultat d'una major activitat urbanística –citant els casos de l'edifici Altadis al voltant de la Tabacalera, l'Hotel Imperial Tàrraco o diferents inversions al Port-. Les inversions, que es limiten en aquesta ocasió a una partida de gairebé 12 milions d'euros, es focalitzaran en millores als barris i a la via pública. Les previsions del govern municipal, a més, són poder sortir  del Pla de Sanejament aquest pròxim 2018, un any abans del previst, fet que hauria de permetre incrementar la despesa. Les polítiques d'habitatges experimenten un increment del 34%, un 30,8% el turisme i un 25,8% la promoció comercial –amb la implantació del nou mercat i els plans de dinamització comercial-, com a capítols que més creixen. Els serveis socials, tot i que només pugen un 10% relatiu, rebran 800.000 euros més que en l'anterior pressupost, principalment destinat a beques menjador, serveis socials d'emergència o ajuts per combatre la pobresa energètica i pagar els tributs –el consistori preveu també crear l'any vinent l'anomenada 'tarifa social' per ajudar les famílies en situació de vulnerabilitat amb preus més baixos en ell rebuts de l'aigua i el clavegueram-. També es preveu destinar un 16,1% més al foment de l'esport base i la posada en funcionament dels Jocs Mediterranis. Pel que fa a les inversions, el govern municipal preveu dedicar un milió d'euros als barris, amb la creació del nou sector al nord de l'Anella Olímpica; 1,3 milions al desenvolupament del PP10 d'Ikea; 500.000 al Banc d'Espanya; 350.000 a substituir 119 illes de contenidors soterrats; 200.000 a millores per als polígons industrials; 100.000 per adequar el Camp de Mart i 100.000 per adquirir habitatges socials.  Pérez ha remarcat que se seguirà apostant per continuar mantenint les escoles de la ciutat i es destinaran 300.000 euros al Pla de Biblioteques i 325.000 a altres edificis culturals.   Segons assumeix Pérez, però, els comptes estan dissenyats per contenir la despesa amb la idea de poder reduir l'endeutament per sota del 110% i sortir de les mesures restrictives després de quatre anys, un abans del previst. "Acabem de pagar la hipoteca. Ens alliberarem del control sistemàtic i trimestral dels comptes: entrem en una etapa diferent per si som capaços de poder fer despesa corrent i alguna d'inversió enguany, però el 2019 serà molt millor", ha assegurat el responsable de finances del govern municipal. En aquest sentit, es preveu que el reconeixement de deute respecte l'any passat sigui zero, per donar compliment a les condicions d'aquest pla.

Summary: Tarragona destinarà l'increment pressupostari del 2% a atenció social, cultura, patrimoni i turisme


La Policia Local de Tortosa ha sancionat a 50 conductors per estacionar indegudament al nucli antic, només en una setmana. Les infraccions s'han detectat gràcies a la posada en marxa d'una càmera de videovigilància per controlar el trànsit a la plaça Montserrat. Les sancions s'han posat per estacionaments indeguts en un espai molt transitat per on s'accedeix al nucli antic i a l'aparcament de pagament del carrer Montcada. L'Ajuntament va instal·lar la setmana passada aquesta càmera que la Policia Local controla de manera remota. A través de la càmera es vigila el trànsit i es poden sancionar les infraccions ja que les imatges permeten captar la matrícula del vehicle. La tinent d'alcalde d'Urbanisme, Meritxell Roigé, va explicar que l'objectiu era posar ordre en una zona on s'havien detectat molts estacionaments incorrectes i contribuir així a millorar la seguretat dels vianants, en una zona de prioritat invertida on tenen preferència.

Summary: Mig centenar de sancions per estacionar malament al nucli antic de Tortosa detectades amb la nova càmera


El president de Vox, Santiago Abascal, ha retret al president del govern espanyol que hagi anunciat l'ampliació de l'estat d'alarma amb informació "escassa i poc creïble". A través del seu compte de Twitter, Abascal ha dit que no ha volgut parlar per telèfon amb Sánchez perquè l'única comunicació que espera d'ell és "la seva dimissió". El líder de Vox ha criticat que el govern espanyol "manté en els seus llocs a persones que han demostrat la seva negligència absoluta en la gestió de la crisi" i que, a parer seu, són "els responsables dels més d'11.000 morts". Abascal exposa a través d'un comunicat deu motius pels quals no ha agafat el telèfon a Sánchez i diu que Vox recorrerà al Constitucional la il·legalitat de l'estat d'alarma. En el comunicat difós a través de les xarxes socials, VOX demana al govern espanyol que "abans de dimitir aprovi un decret per pagar les nòmines de tots els espanyols als quals se'ls impedeix treballar".

Summary: Abascal retreu a Sánchez que anunciï l'ampliació de l'estat d'alarma amb informació "escassa i poc creïble"


Fernández Marugán veu "desitjable" que la Junta de Seguretat inclogui la polèmica sobre els llaços grocs a l'ordre del dia ACN Madrid.-El Defensor del Poble, Francisco Fernández Marugán, ha demanat que als espais i edificis públics de Catalunya hi hagi "neutralitat ideològica" i ha expressat la seva "preocupació pel deteriorament de la convivència" ja que aquesta "és incompatible amb tota forma de monopoli o exclusió". En aquest sentit, cita la dona agredida al Parc de la Ciutadella el passat 25 d'agost i el càmera de Telemadrid colpejat en una manifestació per rebutjar la primera agressió. Pel Defensor del Poble, l'espai públic està sotmès a unes normes "per garantir que sigui compartit" i sosté que "els drets de reunió i manifestació o el de l'ús dels espais públics no són il·limitats precisament per reservar la seguretat i la convivència". En un comunicat, Fernández Marugán també ha comentat que seria "desitjable" que la Junta de Seguretat del pròxim 6 de setembre inclogui la polèmica sobre els llaços grocs. L'executiu espanyol vol incloure aquest assumpte en l'ordre del dia i el Govern n'és contrari, tot i que divendres el conseller d'Interior, Miquel Buch, va comentar que no es negarien a parlar-ne tot i considerar que "no és l'espai idoni". Segons Fernández Marugán, els poders públics "han de respectar el principi de neutralitat ideològica propi d'una societat pluralista i això és incompatible amb la presència en els edificis públics de símbols propis d'una ideologia" que ha de conviure amb altres en una "societat lliure, oberta, democràtica i tolerant". El Defensor Públic respon així a les queixes del diputat de Ciutadans al Congrés Juan Carlos Girauta sobre la presència de llaços grocs, creus, pancartes i estelades, entre d'altres, en espais públics –aporta fotografies d'instal·lacions de la Generalitat i dels ajuntaments de Barcelona, Girona, Reus, Vic i Berga-; i d'un ciutadà sobre els llaços grocs a la façana de l'Hospital de Santa Creu i Sant Pau de Barcelona. En aquest sentit, el Defensor va dirigir un escrit a la consellera de Salut, Alba Vergés, a qui també reclamava "neutralitat ideològica".

Summary: El Defensor del Poble demana "neutralitat ideològica" als espais públics de Catalunya


La presidenta de l’Institut Català de les Dones, Núria Balada, i la directora general de Joventut, Marta Vilalta, han presentat aquest dijous al matí l'eina interactiva 'Tabú. Tu tries què t’hi jugues!', un joc de prevenció de les violències sexuals amb joves adreçat a centres d'ensenyament secundari i espais joves. Es tracta d’una exposició que té una lectura interactiva gràcies a una aplicació de mòbil que acompanyarà als i les joves en el trajecte que es proposa en forma de joc o experiència per a promoure una reflexió sobre diferents temes al voltants de les manifestacions de les violències sexuals: 'sexpreading', el lligar i la cosificació del cos de les noies. L’eina, creada per l’Institut Català de les Dones, la Direcció General de Joventut, l’entitat La Bonne i l'Associació Candela, compta amb una guia pedagògica per a professionals que facilitarà el treball dels docents al llarg d’unes sis sessions i la dinamització dels grups d’alumnes. L’eina planteja tres situacions repartides pel recinte educatiu que es visita en grup i per jugar-hi cada visitant es crea una identitat oculta amb un avatar. Quan acaba el joc els grups comparteixen les seves experiències.   En l’acte de presentació, la presidenta de l’Institut Català de les Dones ha manifestat que segons la Organització Mundial de la Salut tres de cada deu adolescents denuncien que pateixen violència masclista prèvia al matrimoni. Per aquest motiu, Balada considera necessari actuar preventivament amb els nois i noies joves i “capacitar-los per identificar fàcilment la violència masclista i rebutjar-la com a model de relació”. En la seva opinió, avui el masclisme ha adoptat altres maneres més subtils i costa molt més descodificar tots els mites de l’amor romàntic mitjançant el qual, segons apunta, es consoliden amb més perversitat tots els estereotips de gènere i a més.   D’altra banda, segons Balada, les xarxes socials "reprodueixen i amplifiquen" les discriminacions presents a la societat i, per això, l’eina interactiva que s'ha presentat avui utilitza la tecnologia i el llenguatge de les xarxes socials "per actuar de manera preventiva entre els joves i fomentar relacions entre noies i nois basades en el respecte i el consentiment".   Per la seva banda, la directora general de Joventut ha exposat que les dades aporten evidències que la violència masclista es manifesta molt més a través de la violència psicològica que no pas física en les persones joves, a diferència del que pot succeir en les parelles adultes. Això fa que la detecció sigui, en el cas de la gent jove, molt més difícil de realitzar, segons ha indicat Vilalta.   A més a més, Vilalta ha recordat que els estudis indiquen que les noies joves són més vulnerables que les dones adultes perquè, a la dificultat per identificar les situacions d’abús, la tolerància i la justificació de les conductes violentes, s’hi afegeix la manca d’experiència i la idealització de l’amor i la parella. A tot això, segons ha dit, s’hi afegeix la interiorització de creences al voltant de l’amor romàntic i dels rols estereotipats de gènere basats en la submissió de les noies respecte dels nois.   La directora general de Joventut ha destacat la idoneïtat de l’exposició interactiva i ha recordat que l’etapa de joventut és un moment clau de transició cap a l’adultesa en la qual se solen qüestionar i replantejar pautes adquirides sobre els models de relació entre homes i dones. Per això, “la joventut és una etapa de la vida clau en la qual hem de fomentar relacions més igualitàries, transformar imaginaris socials i detectar abusos”, ha conclòs.   Finalment, Vilalta també ha posat en valor l’existència del Protocol de Joventut per a l’abordatge de la violència masclista, que té per objectiu sensibilitzar i prevenir la població jove d’aquest fenomen, així com la seva detecció per part dels professionals de joventut.   La jornada ha comptat amb una taula rodona on han participat representants de les entitats que han treballat en els continguts d’aquesta iniciativa del Govern, La Bonne i l'Associació Candela.

Summary: El Govern presenta una nova eina interactiva per prevenir les violències sexuals entre els joves


Part de la teulada del pavelló del col·legi Mirasan de Lleida s'ha ensorrat aquest dissabte al matí per acumulació d'aigua, segons han indicat fonts dels Bombers de la Generalitat a l'ACN. En concret, s'ha esfondrat l'estructura metàl·lica que cobreix el pavelló del poliesportiu, mentre les aules no han resultat afectades. Així mateix, cap persona ha resultat ferida. Els Bombers han rebut l'avís a les 7:30 hores i fins al centre s'hi han desplaçat tres dotacions del cos, a més de la Guàrdia Urbana. També s'ha avisat a l'arquitecte municipal que ara és el responsable de revisar l'estat de l'estructura de l'edifici.

Summary: S'ensorra part de la teulada del pavelló del col·legi Mirasan de Lleida per acumulació d'aigua


La Diputació de Tarragona ha anunciat aquest dimecres que el Pla d’Actuació Municipal (PAM) 2017-2020 s’enfilarà als 80 MEUR -un 60% més que l’actual, que ha estat de 50 MEUR- per impulsar l’economia local i propiciar “la sortida de la crisi”. El seu president, Josep Poblet, ha subratllat que el PAM “més gran que s’ha aprovat mai” concentrarà la injecció econòmica en els dos primers anys -amb 60 MEUR- i permetrà als ens locals, per primer cop, emprar els recursos per regularitzar els comptes i eixugar dèficits generats durant l'exercici. Poblet ha subratllat que la inversió tindrà un impacte global en l’economia de la demarcació d’uns 150 MEUR. A més, ha afirmat que l’increment ha estat possible gràcies a la reducció del deute de la Diputació, que ha passat dels 105 MEUR el 2007 a 41 MEUR en l’actualitat, un índex del 29%. El president de la institució ha afirmat que, de cara als propers anys, preveuen mantenir  el volum d’ingressos i continuar reduint els costos estructurals sense disminuir la plantilla. “És un PAM insòlit i mai esperat”, ha afirmat Poblet aquest dimecres durant la presentació del Pla d’Actuació Municipal de la Diputació de Tarragona pel període 2017-2020, que s’aprovarà al novembre. De fet, el govern de la corporació, integrat pel PDECat i el PSC, havia anunciat a l’octubre la previsió que el PAM podria créixer fins als 60 MEUR, però finalment s’ha acordat que sigui de 80 MEUR: “En temps difícils, hem destinat més diners que mai als municipis”, ha reblat Poblet.  El president de l’ens supramunicipal ha explicat que el PAM pretén finançar els 154 municipis i les 5 EMD del Camp de Tarragona i de Terres de l’Ebre, mantenint els criteris de discriminació positiva en favor dels més petits. De forma orientativa, Poblet ha exemplificat que a Vallfogona de Riucorb (Conca de Barberà) li podrien pertocar 207.000 euros; a Tortosa uns 611.000 i a Tarragona fins a 1,4 MEUR, a l’espera que es concretin les aportacions.  A més, la corporació ha defensat que el programa quadriennal permetrà generar ocupació, impulsar les economies locals i aportar una major qualitat de vida amb l’objectiu de fomentar “la sortida definitiva de la recessió i de la crisi”. Alhora, el PAM “suplirà” la davallada de recursos en altres àmbits de l’administració, ha admès Poblet. En aquest sentit, Josep Poblet ha constatat que el context econòmic evoluciona favorablement i ha apel·lat a mobilitzar recursos per superar les dificultats. “Els ens locals poden fer el mateix. L’acció de la Diputació té la missió d’ajudar i de marcar una referència, perquè en temps difícils és possible fer esforços més grans i ara és quan els hem de fer per sortir de la crisi més forts que mai”, ha manifestat el president de la institució.  Poblet ha afirmat que l’impuls del PAM ha estat possible gràcies al rigor pressupostari de la Diputació en els darrers exercicis, durant els quals el deute ha disminuït dels 105 MEUR de l’any 2007 -un 81% sobre els ingressos totals- als 41 MEUR en l'actualitat -un índex del 29%-. “Tenim una institució sana, sòlida i solvent, que no ha anat al crèdit i paga cada cop menys per amortitzacions i interessos”, ha etzibat Josep Poblet, qui ha avançat la previsió de mantenir un nivell d’ingressos semblant, però “sense alegries”, i una tendència continuada a la reducció de la despesa. Així, el govern de la corporació ha recordat que, entre d’altres mesures, s’ha desfet d’una quinzena de seus a la ciutat de Tarragona i ha concentrat la seva acció als ens locals a l’edifici Síntesi, a l’antiga seu de Caixa Tarragona. A més, Poblet ha afirmat que “mai” s’ha plantejat reduir la plantilla de l’ens, si bé ha apuntat que han optat per la “contenció” a l’hora de cobrir les vacants per jubilació. A més, descartar aquelles despeses “supèrflues” també han permès “alliberar recursos”, ha dit. Com a novetat, els municipis podran dedicar els recursos a regularitzar els comptes i eixugar dèficits generats durant l'exercici, a més de dedicar-los a inversions concretes o a despesa corrent. També per primer cop el pla contempla la possibilitat que els municipis i entitats municipals descentralitzades de fins a 1.000 habitants puguin assumir les retribucions del lloc de secretaria-intervenció. En l'actualitat, la Diputació també disposa d'un servei itinerant de secretaria-intervenció per als ajuntaments que no disposen d'aquesta figura.

Summary: La Diputació de Tarragona injectarà 80 MEUR als municipis amb el PAM 2017-2020 per propiciar “la sortida de la crisi”


El Comitè de Vaga Feminista de Manresa ha convocat una concentració per aquest dimarts a les vuit del vespre a la plaça Sant Domènec de la capital del Bages per condemnar la presumpta violació en grup que ha patit una jove de 17 anys aquest diumenge de matinada en un pis ocupat del carrer Aiguader, al barri de les Escodines. La concentració comptarà també amb el suport de l'Ajuntament de Manresa i del Consell Municipal de la Dona. Des del col·lectiu feminista, volen mostrar així ot el seu suport a la jove agredida i asseguren que no es tracta d'un fet puntual, ja que "tot i el boom mediàtic de les violacions arran del cas de la Manada de Pamplona i el de Manresa, d'agressions com aquesta passen cada dia i són fruit del patriarcat instal·lat a la societat".

Summary: Convoquen una concentració per dimarts al vespre a Manresa per denunciar la nova violació en grup d'una menor


Els veïns han corroborat que el 17 de novembre del 2014, després de matar la dona a ganivetades a Sant Pere Pescador (Alt Empordà), l'acusat va amenaçar un seu cunyat amb una espasa. Aquest dimarts ha declarat el cunyat (que és marit de la germana de l'acusat), que ha explicat que ell i Musa Baldeh tenien mala relació per qüestions econòmiques. L'acusat ja l'havia amenaçat tres dies abans i, segons ha explicat, aquell migdia quan va arribar de treballar en cotxe, Baldeh l'estava esperant "fumant-se un cigarret". "Es va apropar a la porta i llavors va treure l'espasa, però el meu nebot el va agafar ràpidament per l'esquena i jo el vaig empentar amb la porta", ha explicat. Així, van aconseguir desarmar-lo. Durant la segona jornada del judici que es fa amb jurat popular a l'Audiència de Girona ha declarat el cunyat de l'acusat. Les acusacions sostenen que aquell migdia, després de matar la seva dona a ganivetades, Musa Baldeh va agafar una espasa amb la intenció d'agredir el seu cunyat.  La víctima, que és marit de la germana de l'acusat, ha explicat que feia mesos que tenia mala relació amb el seu cunyat i era per culpa dels diners. Segons ha relatat el cunyat, tant ell com la seva dona treballaven i Baldeh solia demanar diners prestats. "Quan podíem li donàvem alguna cosa però nosaltres també tenim tres fills i família a Gàmbia, al final ja no li donàvem res", ha explicat el testimoni. Això va estroncar la relació amb Baldeh. "Pensava que era jo qui prohibia a la seva germana que li donés diners", ha relatat la víctima. El primer episodi agressiu va ser pocs dies abans del crim, el 14 de novembre. Segons ha explicat el cunyat, quan va arribar a casa l'acusat el va increpar des del balcó dient-li que el mataria i que se n'anés amb ell a un camp a solucionar els seus problemes. Diversos testimonis asseguren que ja aquell dia, Baldeh duia l'espasa amagada entre la roba.  Entre la seva dona i un nebot el van convèncer perquè no cedís a les amenaces de Baldeh i no el seguís fins a cap descampat. Per contra, van trucar als Mossos d'Esquadra per denunciar les amenaces. El dia del crim, quan ja havia acabat amb la vida de la seva dona a ganivetades, Baldeh va agafar l'espasa i va baixar al carrer. El cunyat ha explicat que pocs minuts després va arribar de treballar en cotxe i ja va veure Baldeh "fumant un cigarret" al carrer. Aleshores, la seva dona el va advertir des de la finestra dient-li que l'acusat havia matat la seva esposa i que ara ho volia fer amb ell. Segons el relat del cunyat, Baldeh va interceptar el pas del cotxe, es va apropar a la porta del conductor i va ser llavors quan va treure l'espasa. "El meu nebot el va agafar ràpidament per l'esquena i jo el vaig empentar amb la porta, li vaig agafar la mà i vam caure tots a terra", ha explicat. Així el van desarmar. L'espasa va quedar a terra i l'acusat es va refugiar a casa un veí fins que va arribar la policia. Crits i discussions Els veïns han corroborat l'escena de l'espasa i també han relatat que Baldeh i la seva dona discutien sovint. "A vegades només discutien, altres també la picava", ha explicat un testimoni. Per això, els veïns no es van sorprendre quan van sentir crits al pis on vivien l'acusat i la víctima amb els seus tres fills. Els veïns de sota van sospitar quan, després de sentir crits, Baldeh va portar la seva filla petita de 18 mesos a casa seva i van veure que la petita estava tacada de sang.  El fiscal, Enrique Barata, demana una condemna de 23 anys i 6 mesos de presó. 19 anys i mig per un assassinat i 4 anys de presó per dos delictes d'amenaces al cunyat (el primer uns dies abans del crim). A tot plegat li aprecia un agreujant de parentiu. La lletrada de la Generalitat eleva la petició a 24 anys; 20 pel crim i 4 per les amenaces. L'acusació particular que representa la família de la víctima, encapçalada pel lletrat Gregori Martínez també demana una pena de 20 anys per l'assassinat. La defensa, encapçalada pel lletrat Joan Pere Zapata, al·lega que Baldeh va actuar en legítima defensa i demana que l'absolguin.

Summary: Els veïns diuen que l'acusat del crim de Sant Pere Pescador va amenaçar el cunyat amb l'espasa després de matar la dona


Els veïns del barri de Can Sant Joan de Montcada i Reixac (Vallès Occidental) estan estudiant recórrer l'autorització ambiental que la Generalitat ha donat a la cimentera Lafarge, segons ha explicat a l'ACN el portaveu de l'Associació de Veïns de Can Sant Joan, José Luis Conejero. Aquesta associació de veïns va ser la que va presentar un recurs contra l'autorització mediambiental que la Direcció General de Qualitat Ambiental va atorgar el 29 d'abril del 2008 a la cimentera i que permetia a l'empresa dur a terme la seva activitat, autorització que el 2013 va anul·lar el Tribunal Superior de Justícia de Catalunya (TSJC) i més tard va ratificar la seva anul·lació el Suprem (TS). Conejero ha criticat que el que s'ha fet ara és donar la llicència únicament posant a exposició pública l'estudi ambiental, un estudi que ha denunciat que és del 2006 i que s'ha fet servir per donar una llicència el 2015. "Això no quedarà així", ha avançat. L'AAVV ha posat en mans dels seus advocats el cas i està estudiant si presenta recurs contra l'autorització, com ja ha anunciat que farà l'Ajuntament de Montcada. Conejero ha acusat a la Generalitat de "voler afavorir" la cimentera i ha assegurat que el procediment que ha seguit no és el correcte ja que les sentències del TSJC i el TS "deien que havien de començar el procés des de zero" i no només tornar a publicar l'estudi ambiental per complir el tràmit d'exposició pública.

Summary: Els veïns de Can Sant Joan de Montcada estudien recórrer l'autorització ambiental a Lafarge


La Confederació d'Associacions Veïnals de Catalunya (CONFAVC) ha instat les administracions públiques a retirar l'amiant dels barris "de forma segura i controlada". Aquesta és una de les mesures que l'entitat, reunida en assemblea a Sabadell, ha aprovat incloure al Pla de Treball pel 2019, en el qual també s'han afegit altres propostes reivindicatives. Entre aquestes, destaquen el seguiment de les polítiques contra la contaminació ambiental i de la gestió de residus a cada municipi, la reducció de barreres arquitectòniques a les ciutats, l'impuls de la participació veïnal als consells del Departament de Salut i el foment del lloguer assequible a través d'iniciatives com la cooperativa Omplim Els Buits. La 34a assemblea de les associacions veïnals de Catalunya, que ha aplegat aquest dissabte un centenar d'activistes al Centre Cívic de la Creu Alta de Sabadell, ha aprovat incloure al Pla de Treball pel 2019 pressionar a les administracions públiques perquè iniciïn els treballs de retirada immediata de l'amiant de les poblacions per tal de complir amb les normatives europees.  Es tracta d'una esmena formulada des de la Coordinadora del Moviment Veïnal del Vallès i de la Federació d'Associacions Veïnals de Barcelona (FAVB) i acceptada pel Pla de Treball de la CONFAVC. De fetm el tema de la retirada de l'amiant ja s'havia abordat amb la demanda d'una reunió abans de finals d'abril amb els departaments de Salut i Treball de la Generalitat, les entitats municipalistes i el col·lectiu de persones afectades. En l'assemblea, a més d'exposar la necessitat que la CONFAVC es doti d'un Codi Ètic, també s'ha aprovat per unanimitat un nou Marc Estratègic que té com a objectiu que l'entitat es renovi i s'adapti a les noves necessitats i realitats dels barris actuals. Alguns dels eixos de treball proposats consisteixen en procurar la unitat d'acció des de la lluita i la mobilització, perseguir un model d'entitat sostenible econòmicament i més descentralitzat, promocionar nous lideratges amb perspectiva de gènere o fomentar una ciutadania crítica, compromesa i informada a través de la defensa de la democràcia. Mig segle de federació veïnal a Sabadell L'assemblea ha arrencat amb la benvinguda del president de l'entitat veïnal de la Creu Alta, Rubén Cantó, acompanyat de la dirigent veïnal Isabel Otero, membre de la Coordinadora del Moviment Veïnal del Vallès, que ha exposat problemàtiques de la comarca, com la contaminació de l'amiant o el tancament del servei oncològic infantil de l'Hospital Taulí, que donava cobertura a 400.000 persones. Per la seva part, el president de la FAVSabadell, Manuel Navas, ha fet un repàs històric de l'aportació del moviment veïnal de la ciutat, coincidint amb la commemoració dels 50 anys de la Federació, i ha alertat del perill del ressorgiment dels moviments feixistes. El president de la CONFAVC, Jordi Giró, ha posat en valor la importància d'aprovar el Marc Estratègic de l'entitat "per filar el futur que ens implica també a totes les associacions veïnals i federacions". D'altra banda, el director general d'Acció Cívica i Comunitària, Bernat Valls, ha posat èmfasi en el valor de les associacions com a "eines importants de transformació social", mentre que l'alcalde de Sabadell, Maties Serracant, ha tancat l'acte destacant el "paper creatiu i d'innovació" dels moviments socials com a creadors de polítiques públiques. "Les entitats socials no només són elements de reivindicació, sinó d'imaginació en l'acció política", ha reblat Serracant.

Summary: Les associacions de veïns catalanes insten les administracions públiques a retirar l'amiant dels barris


L’Ajuntament de Barcelona recorrerà la resolució judicial que nega permís als tècnics municipals per entrar a comprovar que el Centre d’Internament d’Estrangers (CIE) de la Zona Franca torna a estar en funcionament, tal com afirma el govern espanyol. A l’escrit, la jutgessa afirma que l’obertura del centre és un fet “públic i notori”, per tal com s’ha publicitat a la premsa en els darrers dies. Asens ha explicat arrel d’això, que els serveis judicials de l’Ajuntament han d’estudiar si el que es diu a la resolució podria servir com a prova fefaent que el centre ha tornat a obrir, fet que permetria tirar endavant l’ordre de precinte municipal. Asens també ha volgut sortir al pas de les declaracions del ministre en funcions d’Interior, Jorge Fernández Díaz, segons les quals el CIE no necessita permís municipal per funcionar. El tinent d’Alcaldia ha recordat que el centre en tenia, de permís, tot i que era una llicència de comissaria. En variar l’activitat “ha de demanar permís, i no ho ha fet”, De la mateixa manera, Asens ha explicat que el consistori respecta la decisió judicial de no permetre l’entrada al CIE dels tècnics municipals, però ha subratllat la preocupació que genera el contingut de la resolució en tant que “alimenta l’opacitat” del CIE. També ha dit que el fet que el centre porti des del 2006 sense la documentació municipal en regla –no té, per exemple, un pla d’emergència o d’evacuació, segons ha dit Asens- no eximeix de responsabilitats ni els gestors del CIE ni l’Ajuntament. “Tenim l’obligació d’actuar”, ha assegurat. Finalment, Asens ha explicat que a l’Ajuntament no hi ha constància que, fins al moment, el Ministeri de l’Interior hagi presentat cap recurs d’alçada a la resolució judicial.

Summary: L’Ajuntament de Barcelona recorrerà la resolució judicial que nega l’entrada dels tècnics municipals al CIE


La dona de Jordi Cuixart, Txell Bonet, proposa una "aturada del país com la del 3-O" si hi ha una sentència condemnatòria dels líders i activistes polítics empresonats, convocar manifestacions i, a nivell judicial, anar al Tribunal Constitucional i al Tribunal Europeu de Drets Humans. En una entrevista amb l'ACN, Bonet admet que s'espera "el pitjor" però confia que les declaracions dels propis processats o bé la possible presència "d'observadors internacionals" durant el judici puguin servir per "acusar l'Estat de totes les vulneracions de drets humans i fonamentals que s'han produït". "En Jordi sempre em diu: quan vegis que sumen la pena de tots i que surt una xifra de tres dígits als diaris, no t'espantis", explica Bonet. "La població catalana, com ha demostrat, es pot mobilitzar i pot sortir al carrer no acceptant la sentència. Podria haver-hi una nova aturada del país com el 3-O quan es dicti una condemna i no sigui absolutòria", proposa la companya del president d'Òmnium Cultural, que remarca que parla a títol personal. "No acceptar la sentència vol dir no quedar-nos quiets, fer alguna cosa, i fer-les en paral·lel, totes sumaran", afegeix, remarcant també la necessitat de recórrer al TC i a Estrasburg. Durant l'entrevista amb l'ACN, Bonet afirma que el seu company no ha de demanar un indult en cas de sentència condemnatòria perquè no és "culpable". Per ella, "li toca a algú altre" plantejar l'indult, però tampoc descarta acceptar-lo si arriba. "Si tu no ets culpable no el demanes, però això no vol dir que no l'acceptis", ha dit. Bonet admet que durant el judici sentirà "animalitats i bestialitats" i assegura que els tribunals espanyols "van a buscar el màxim càstig" per als líders independentistes processats. Durant l'entrevista, la companya de Cuixart expressa el desig que el president d'Òmnium Cultural "surti demà mateix de la presó", així com la resta de líders empresonats. Alhora, però, Bonet diu estar mentalitzada que "això pot anar per molt llarg" i que el seu alliberament serà "difícil i lent". Resposta a Iceta La parella de Cuixart també es refereix a l'entrevista a les declaracions recents del líder del PSC, Miquel Iceta, vinculant l'ambient polític amb el resultat del judici, i demana als dirigents que "deixin el discurs de l'odi i les amenaces". A més, afegeix que "hi ha uns líders que de vegades destil·len odi, i pensen que com a l'època medieval, tallant caps a la plaça del poble, al poble els pot agradar una mica de sang i fetge". Diàleg polític i causa judicial Bonet evita valorar si el diàleg iniciat entre els governs català i espanyol pot tenir un impacte en el judici i la possible sentència. "Jo sempre recordo la frase del Jordi, que 'allò que sigui bo el país serà bo pels presos, i al revés'". Segons ella, el diàleg ha d'estar centrat a "trobar solucions perquè Catalunya pugui trobar les vies per les quals les ciutadans decideixin el seu futur". En aquest sentit, creu que la independència i la causa judicial van alhora "juntes i separades". Segons Bonet, "tot acabarà arribant", tant el "dret a l'autodeterminació" com poder "demostrar que la causa és totalment injusta". Els Jordis, "mediadors" el 20-S Quan fa un any dels escorcolls a edificis públics de Barcelona i les protestes a la conselleria d'Economia, Bonet afirma que l'empresonament preventiu de Jordi Cuixart i Jordi Sànchez per sedició el 16 d'octubre de 2017 va respondre a "un intent de les altes instàncies de la justícia espanyola de criminalitzar la mobilització ciutadana". Segons ella, les autoritats judicials "es pensen que per tancar a la presó els líders de la societat civil, la població catalana tindrà por de sortir al carrer". Sobre el 20 de setembre de l'any passat, Bonet també destaca que Sànchez i Cuixart només van participar de la protesta "espontània" com a "mediadors" i no com a "organitzadors". Bonet també denúncia que "alguns mitjans tendenciosos" van fer servir la foto dels dos líders sobre els cotxes per justificar una "pretesa violència", i a la vegada demana que algú ensenyi "les proves" dels suposats "ferits" del 20-S. Txell Bonet també nega qualsevol tracte de favor als polítics presos als centres penitenciaris catalans, tal com va denunciar fa uns dies el líder del PP a Catalunya, Xavier García Albiol. Segons ella, el règim per als polítics interns és el mateix que la resta, és a dir, "40 minuts rere un vidre i els vis-a-vis que pertoquen en cada situació", a banda de visites institucionals, cosa que a les presons madrilenyes "era molt difícil que es produís".

Summary: Txell Bonet contempla una gran mobilització "com la del 3-O" en cas de sentència condemnatòria


L'Institut Català de Recerca de l'Aigua (ICRA) amb seu a Girona participa en un estudi que analitza l'impacte que poden tenir algunes substàncies contaminants quan es barregen amb els microplàstics en la salut humana. Des de fa més d'un any es va començar la investigació i ja s'han recollit mostres del riu Ebre i del mar Mediterrani a Múrcia. En paral·lel, des de l'ICRA han recreat diversos rius per analitzar la relació que poden tenir aquestes substàncies contaminants com ara restes d'antibiòtics o cosmètics amb els microplàstics i com afecten als microorganismes aquàtics. Una de les investigadores, Sara Rodríguez, ha explicat que la contaminació a través dels microplàstics és un "problema transfronterer molt complex" de resoldre. Rodríguez ha detallat que es tracta d'un problema "similar al canvi climàtic" perquè "la contaminació que es genera aquí, va a altres zones i la d'altres zones arriba aquí a través del mar, per exemple". A més, la investigadora ha afegit que el més difícil per resoldre la proliferació de microplàstics és "posar el límit" d'allò que contamina i allò que no. De fet, Sara Rodríguez ha explicat que a part dels microplàstics que surten de la degradació dels plàstics que es llancen al mar, també cal tenir en compte els que es generen en "quan rentem roba amb fibres sintètiques, quan frenem amb el cotxe pel desgast de les rodes o els que hi ha en alguns productes d'estètica". En aquesta investigació també hi participa un equip de Barcelona i un altre del Centre de Múrcia de l'Institut Espanyol d'Oceanografia, a banda de l'ICRA. Entre els tres grups es reparteixen diverses àrees de recerca, totes elles concentrades en "contaminants emergents". Es tracta de substàncies que són contaminants però "no estan legislats i no els reconeixem com a tal". Rodríguez ha matisat que podrien ser "fàrmacs, productes d'higiene personal, perfums o crema solar". Dins de l'especialització de cada grup de recerca, l'ICRA s'ha centrat en els efectes que poden tenir els antibiòtics amb els microplàstics en els rius. Sara Rodríguez ha destacat que un dels efectes que poden tenir és un "impacte en la fotosíntesis" de les plantes fluvials. "Si estan afectats per una situació d'estrès" generada pels microplàstics i les substàncies contaminants, "la capacitat de fotosíntesis canviarà". A més, Rodríguez ha afegit que "en el riu hi ha una sèrie de productes que no comptàvem que acabarien a l'aigua". Per això, cal analitzar quin efecte poden tenir i si hi ha una afectació real a la salut humana. Per fer-ho, el grup de l'ICRA analitzarà si els microplàstics "poden absorbir" substàncies contaminants com ara els fàrmacs o els perfums i, posteriorment, si quan els peixos se'ls mengen "s'alliberen" les substàncies. Això comportaria que quan nosaltres mengem peix, també ens afectarien aquests elements alliberats. Però també caldrà estudiar si els "additius" que tenen aquests petits fragments de plàstics també s'alliberen afectant a la salut dels peixos i altres microorganismes aquàtics. Mostres reals i proves de laboratori De moment, els tres equips de recerca, entre ells el de l'ICRA, ja ha recollit diverses mostres d'aigua en el riu de l'Ebre també a la seva desembocadura i al mar de Múrcia. Ara, cada equip ja està analitzant la quantitat de microplàstics i de substàncies contaminants que hi ha en cada zona. A més, cada equip analitza específicament un tipus de substància diferent. En paral·lel, l'ICRA ha començat a investigar en el laboratori "la interacció dels microplàstics amb els contaminants". Ho han fet recreant diversos rius i controlen la temperatura, la quantitat d'aigua que baixa i altres aspectes. La Sara ha afegit que després "apliquem condicions d'estrès i així en podem analitzar l'impacte" d'aquests fragments de plàstic sobre els microorganismes que hi ha en els rius.

Summary: L'ICRA participa en un estudi que analitza l'efecte de substàncies contaminants i microplàstics a la salut humana


Els Bombers de la Generalitat han fet aquest dissabte una quarantena de sortides –entre les 9.00 i les 17.00 hores- pel fort vent arreu de Catalunya, que ha bufat amb ratxes d'entre 60 i 80 km/h a nombroses comarques. La majoria de serveis han estat per retirar arbres i branques caigudes, antenes inestables i objectes amb risc de caure a la via pública, majoritàriament a l'àrea metropolitana de Barcelona, Vallesos i Penedès. Destaquen les sortides de Bombers per treure una branca de grans dimensions que tallava un carril de la C-243 a Sant Sadurní d'Anoia i per retirar diversos arbres que han caigut sobre cotxes aparcats en poblacions com Terrassa, Lleida, Badalona i Premià de Mar. No consten ferits ni desperfectes de gravetat.  Les ratxes màximes de vent s'han registrat a Font-rubí (77 km/h), a la bocana sud de Port de Barcelona (76,7 km/h) i als Hostalets de Pierola (73,1 km/h), segons les dades de les estacions automàtiques del Servei Meteorològic de Catalunya (SMC). A la xarxa de Meteoclimatic, les ratxes màximes s'han produït a Rojals (84 km/h), Prades-Tossal de la Baltasana (77 km/h) i al barri de Gràcia de Barcelona (77 km/h).

Summary: Els Bombers fan una quarantena de sortides pel fort vent arreu de Catalunya


Els nous agents patrullaran pels carrers de l'Eixample, Sant Martí, Ciutat Vella, Sants-Montjuïc i Gràcia, així com pel metro, per garantir la seguretat ACN Barcelona.-173 agents dels Mossos d'Esquadra s'han incorporat aquest divendres a Barcelona per treballar-hi durant l'estiu, concretament a les comissaries de l'Eixample, Sant Martí, Ciutat Vella, Sants-Montjuïc i Gràcia, així com a l'Àrea de Seguretat del Transport Metropolità. Durant els propers mesos, els nous agents patrullaran pels carres de la capital catalana i pel metro per garantir la seguretat de les persones. El director general de la Policia, Andreu Martínez, i el cap i el sotscap de la Regió Policial Metropolitana Barcelona, el comissari Carles Anfruns i l'intendent Ignasi Teixidó, els han donat la benvinguda aquest divendres en un acte al Palau de Congressos. El director general de Policia ha recordat als nous agents els principis que hauran de regir la feina policial, com són la credibilitat, "ja que s'han de guanyar la confiança de la ciutadania"; el respecte; la voluntat de servei i el sentiment de pertinença al cos.  El comissari Anfruns els ha rebut demanant-los que portin amb orgull l'uniforme de Mossos i dient que arriben a la Barcelona "dels colors i dels somnis". "És un luxe treballar en aquesta ciutat, la Barcelona del Passeig de Gràcia però també la Barcelona del Raval, del Gòtic, de Ciutat Meridiana, del Carmel. Són igual d'importants els comerciants com les persones que viuen en aquests barris", ha afirmat, per continuar: "La clau és mirar els ulls a les persones. Recordeu-vos que no oblidareu mai la mort ni el somriure d'un ciutadà. No sereu importants, sereu útils".

Summary: 173 mossos s'incorporen a Barcelona per treballar-hi durant l'estiu


L'Ajuntament de Reus farà arribar dilluns a l'Audiència Nacional, a través dels Mossos d'Esquadra, la informació que aquesta li ha requerit sobre el seu suport a la resolució independentista que el Parlament va aprovar el passat 9 de novembre. La particularitat, a la capital del Baix Camp, és que el consistori la va recolzar en una Junta de Portaveus, i no en un plenari com molts altres ajuntaments. L'alt tribunal ha demanat l'acord que es va prendre, les actes i el sentit de vot de cada formació, així com la persona que el va emetre. L'alcalde, Carles Pellicer, s'ha mostrat "molt tranquil" al respecte. L'ajuntament va rebre el requeriment del Jutjat Central d'Instrucció número 2 el passat dilluns 29 de febrer. Pellicer ha exposat que l'Audiència Nacional també ha sol·licitat les gravacions amb les intervencions de cadascun dels grups municipals. Unes gravacions, però, que en el cas de la capital del Baix Camp no existeixen, ja que les Juntes de Portaveus no s'enregistren –sí que es graven els plens–.  En concret, la junta en què es va aprovar la proposició de suport va tenir lloc el 28 de desembre, i hi van votar a favor CiU, ERC i CUP. C's, PSC i PP s'hi van mostrar contraris, mentre que Ara Reus no va assistir a la cita. L'alcalde ha manifestat que l'alt tribunal "actua per denúncies que s'han fet", i ha assegurat estar "molt tranquil". "Si es tornés a presentar, tornaríem a votar el mateix", ha sentenciat". L'Ajuntament de Reus se suma a una llista a la qual es van afegint més consistoris dia a dia. Al Camp de Tarragona, aquest divendres s'ha confirmat que Montblanc (Conca de Barberà) també ha rebut el requeriment. El mateix consistori montblanquí ha informat, en un comunicat, que els Mossos d'Esquadra han lliurat a l'alcalde i al secretari municipal la mateixa petició, demanant l'acta del ple en què es va aprovar la moció, la confirmació d'aquesta aprovació i les gravacions de l'esmentada sessió plenària.

Summary: Reus enviarà dilluns a l'Audiència Nacional la informació sobre el seu suport a la resolució independentista del 9-N


La comunitat de Sant Egidi xifra en 3.000 el nombre de persones que no tenen llar a Barcelona, segons dades recollides al llarg del 2015. D'aquestes, 1.400 són considerades sense sostre, ja que 900 dormen al carrer i 500 en assentaments com edificis abandonats no habitables. 1.600 troben acollida en equipaments socials públics o privats. En aquest sentit, la coordinadora del servei d'atenció als 'Amics del Carrer' de la organització, Raquel Sancho, ha destacat que "en mitja illa de cases de l'Eixample es podrien allotjar tots els sense sostre de la ciutat". "Si mirem una mica la història de Barcelona, barris com la Mina van néixer per ubicar les persones que malvivien a les barraques", ha exemplificat. L'entitat ha presentat aquest dimarts la guia actualitzada 'On menjar, dormir i rentar-se' a Barcelona, que serveix per fer "una radiografia de la solidaritat", tal com ha expressat el responsable de la comunitat de Sant Egidi, Jaume Castro. A partir d'aquest document, s'estima que a la ciutat es donen una mitjana de 2.500 sopars i dinars al dia, a banda de 500 esmorzars calents, i es realitzen més de 240 dutxes diàries, sense comptar els serveis per toxicodependents ni els extres pel període d'acolliment hivernal. A més, la comunitat de Sant Egidi ressalta l'auge de grups organitzats que reparteixen menjar al carrer, que actualment arriben a 10, repartits en diferents barris. Sobre aquest aspecte, Jaume Castro creu que la ciutadania s'ha "obert a la solidaritat de manera espontània" i ha afegit que "no és una ingenuïtat ni un discurs paternalista pensar que això ajuda" als sense sostre. "Hi ha la temptació de dir" que aquest fenomen "perpetua la presència de les persones al carrer. Això no és veritat", ja que "ningú està al carrer perquè vol", ha sentenciat. D'altra banda, Castro ha alertat que "la soledat és la mare de totes les pobreses" i ha explicat que "encara que en els darrers anys no hi ha hagut un increment de persones que estan al carrer" cada vegada se'n troben més que "viuen soles o isolades". "Això implica un augment de la fragilitat, una pèrdua de lligams que té com a conseqüència un major risc d'acabar al carrer", ha assegurat. D'acord amb el llistat de la guia 'On menjar, dormir i rentar-se', Barcelona compta amb 17 centres estables per dormir (19 durant la operació fred), 33 menjadors socials, 13 serveis de dutxes i 96 centres d'acollida i orientació, 62 dels quals són parròquies que en un 85% donen resposta a la demanda d'aliments. En total, 695 persones troben aixopluc durant la nit en instal·lacions de titularitat pública, règim concertat i associacions de voluntariat o caire privat. La majoria, 385, ho fan en equipaments de l'ajuntament, mentre que 201 dormen en centres concertats i 109 són ateses per altres organitzacions. De la resta de persones sense llar, 481 troben lloc en pisos socials, 169 en pensions i 255 a habitacions de relloguer. En la presentació de la guia, la comunitat de Sant Egidi també ha fet balanç de les seves actuacions a l'any passat, quan van repartir més de 13.250 sopars pels carrers de Barcelona i 500 mantes i sacs de dormir. Els aliments distribuïts sumen gairebé 100 tones. Al menjador de l'entitat s'han servit 5.000 àpats a 731 persones, en un 83% homes. Pel que fa a l'acollida al centre de Sant Llàtzer, al barri de Sant Antoni, la organització ha atès 3.000 persones amb necessitats diverses de més de 21 nacionalitats. D'aquest nombre, un 11% són refugiats sirians de prop de 50 famílies.

Summary: La comunitat de Sant Egidi estima que hi ha 3.000 persones sense llar a Barcelona


La Coral Cardonina ha programat un cicle de concerts online de música religiosa per aquesta setmana Santa. Començaran el dilluns 6 d'abril, amb l'actuació que van realitzar l'any 1991 de 'Motets, polifonia sacra i espirituals negre' a l'església de Sant Miquel de Cardona, i acabarà amb cant de l'Al·leluia i les caramelles de la nit de la Vetlla Pasqual, l'11 d'abril. També es podran veure els concerts 'La Passió', 'Ave Maria', 'Amore et dolore', i 'Rèquiem'. Tots ells realitzats entre el 2015 i el 2019. Des que va començar el confinament i sota el títol 'Que la música ens acompanyi!', la formació cardonina ha publicat concerts i actuacions recuperades del seu arxiu històric. Ja han emès 17 enregistraments que han estat visualitzats per més de 4.000 usuaris. A banda de diferents concerts històrics de la Coral Cardonina des de 1958, s'han ofert concerts de cors d'àmbit internacional com la Camerata Wieliczka de Polònia o el francès Choeur Maceria, així com nombroses formacions locals i de la comarca com el Conjunt Salabror de Mar, la Banda Musical de Cardona, la Coral l'Amistat, l'Escolania de Sant Miquel de Cardona, el Grup Coral de Musicant, la Coral Nova Harmonia de Sallent, la Societat Coral La Llanterna de Súria, el Lúpulus Emsembla de Manresa, l'Orfeó Manresà, l'Orfeó Nova Solsona, la Coral De Tot Cor i la Capella de Música de Santa Maria del Pi de Barcelona, entre d'altres.

Summary: La Coral Cardonina programa un cicle de concerts online per la Setmana Santa


Els Mossos d'Esquadra van detenir el passat 10 de novembre dos homes per haver intentat estafar 36.000 euros a un empresari a través del mètode dels bitllets tintats. Els arrestats van oferir-se com a inversors i van citar aquest empresari diverses vegades en hotels de luxe de Barcelona. Li van dir que invertirien 1,5 MEUR, assegurant que podien treure diners d'un país africà gràcies als contactes que tenien al consolat. Garantien que durien els bitllets fins a Barcelona tintats de negre, per després recuperar-ne l'estat original a través d'un procés químic. Així, van demanar a la víctima que presentés 36.000 euros, que posarien en contacte amb els papers negres per poder destintar-los. Els estafadors pretenien fugir amb els diners de la víctima, però l'afectat va témer una possible estafa i va denunciar el cas als Mossos. Els arrestats, de 34 anys i veïns de l'Hospitalet de Llobregat, havien enredat l'empresari fent-li creure que eren persones amb alt poder adquisitiu. Les trobades van començar a principis de setembre, i en una d'elles li van fer una petita demostració química sobre el procés que seguien per poder destintar els bitllets que treien tintats de negre suposadament d'un país africà. Manipulant i posant en contacte els bitllets negres al costat de bitllets reals, li van fer creure que podien destintar els diners per retornar-los a un estat legal. A principis de novembre, els presumptes estafadors van demanar a la víctima que presentés 36.000 euros per poder destintar els 1,5 MEUR que ells havien dut des de l'Àfrica. La víctima va recelar de la situació i va traslladar el cas als Mossos d'Esquadra, que van constatar que s'estava a punt de produir una estafa seguint el mètode 'bitllets tintats'. Aprofitant una nova cita entre els sospitosos i l'empresari, la policia va parar un parany i va arrestar els presumptes estafadors. Després de passar a disposició judicial, van quedar en llibertat amb càrrecs. La investigació, però, continua oberta perquè no es descarta la implicació d'una tercera persona.

Summary: Detenen dos homes per intentar estafar 36.000 euros a un empresari amb el mètode dels bitllets tintats


El portaveu adjunt de Cs al Congrés, Edmundo Bal, ha advertit que la Guàrdia Civil, com a policia judicial, no pot retre comptes davant el ministre de l'Interior, Fernando Grande-Marlaska, al Congrés dels Diputats. De fet, Bal considera que fins i tot seria "constitutiu de delicte". En declaracions aquest dimarts al matí a TV3, Bal ha opinat que la destitució del coronel de la Guàrdia Civil que va comandar el desplegament policial de l’1-O, Diego Pérez de los Cobos, "no té contingut" perquè "la confiança és subjectiva". Per això Cs ha demanat que Marlaska doni explicacions a la cambra baixa espanyola. D'altra banda, Bal ha opinat que parlar ara dels pressupostos per al 2021 seria "irreal" i que cal centrar-se en "salvar vides". El Ministeri de l’Interior va destituir ahir Pérez de los Cobos, com a màxim responsable del cos de la Guàrdia Civil a Madrid. Fonts del Ministeri de l’Interior apunten a la “pèrdua de confiança” del ministre Marlaska, i descarten que la decisió s'hagi pres arran del desplegament policial a l’entorn de la casa de Pablo Iglesias a Galapagar, que ha estat objecte d'escarnis. Per contra, fonts coneixedores dels motius del cessament apunten al contingut de l'informe que la Guàrdia Civil va enviar al jutjat de Madrid que investiga el delegat del govern espanyol a la capital de l'Estat per haver permès la manifestació del 8-M.

Summary: Cs adverteix que la Guàrdia Civil no pot retre comptes davant Marlaska al Congrés


Emergències  assegura que no s'ha generat cap núvol tòxic però recomana als veïns tancar portes i finestres per la presència de fum ACN Barcelona.-Una fuita amb incendi en una empresa de tractament d'olis residuals ha obligat a activar aquest diumenge a la nit el pla per risc químic (PLASEQCAT) a Alcover. Segons informa Protecció Civil, es tracta d'una mesura preventiva, donat que no s'ha generat cap núvol tòxic. Es recomana als veïns que viuen a la zona que tanquin portes i finestres i ventilin com puguin les estances, per la fumera i les males olors que ha provocat la fuita, que també es poden notar a El Morell i Vilallonga del Camp. De fet, el telèfon d'emergències 112 ha rebut una vintena de trucades alertant del fum i les pudors. Bombers de la Generalitat també treballa en el lloc de l'incendi, del qual no consta cap ferit. Arran de la incidència, s'ha activat el grup de control ambiental per confirmar que mesures en l'aire no mostren toxicitat.

Summary: Protecció Civil activa el Plaseqcat per una fuita  i l'incendi de productes inflamables a Alcover


El deute del govern espanyol el desembre del 2017 era de 996.454 milions, fregant el milió d'euros i assolint així un nou rècord, segons les dades publicades aquest dimecres pel Banc d'Espanya. La xifra és un 4,8% superior al mateix mes de l'any anterior i un 0,9% més que el mes anterior. Concretament, hi ha 45.701 milions més de deute que un any abans i 9.276 milions més que al novembre. El setembre del 2015 el deute de l'Estat va superar la barrera psicològica dels 900.000 euros i des d'aleshores la xifra ha seguit en augmentant.

Summary: L'Estat acaba el 2017 amb un deute de rècord que frega el bilió d'euros


Una dona va atropellar-ne una altra quan circulava amb el seu cotxe per la Rambla de Sabadell. Els fets van passar divendres a un quart de tres de la tarda, quan la conductora circulava per aquesta via, a l'altura del número 54, i després de l'atropellament va fugir del llocs dels fets. La víctima va ser atesa en un ambulatori amb pronòstic lleu i la conductora va acabar sent enxampada i identificada per la Policia Local, gràcies a la col·laboració ciutadana.

Summary: Una dona n'atropella una altra a la Rambla de Sabadell i fuig del lloc dels fets


L'expresident de l'ANC i un dels impulsors del nou moviment que naixerà a l'entorn de Carles Puigdemont, Jordi Sànchez, ha assegurat que Junts per Catalunya renunciarà als drets electorals del PDeCAT en les properes eleccions. En una entrevista aquest diumenge a Catalunya Ràdio, Sànchez ha dit que la nova formació "no vol ser esclava del passat". Amb tot, també ha admès que segurament el partit incorporarà militants de l'antiga Convergència. "Aquesta és l'herència que reivindiquem, però no la dels càrrecs orgànics del partit", ha puntualitzat. L'expresident de l'ANC també ha parlat sobre la direcció del nou partit i ha dit que en cas que Puigdemont vulgui ser el candidat, la decisió s'haurà de ratificar en un procés de primàries.

Summary: Sànchez assegura que JxCat renunciarà als drets electorals: "No volem ser esclaus del passat"


Aquest dilluns 29 de maig ha començat a Barcelona la temporada alta de bany a les platges de la ciutat que s'allargarà fins el 17 de setembre. Durant aquest temps, tots els serveis municipals al llarg dels 4,5 quilòmetres de platges s'activaran en la seva totalitat amb un horari d'atenció al públic que anirà de les 10:30 a les 19:30. A partir d'avui, els usuaris de les platges disposaran de 126 lavabos públics, dels que 31 són adaptats, oberts entre les 10:30 i les 21:00 hores, així com 97 dutxes. Pel que fa a les 17 guinguetes instal·lades aquest any a les platges de Barcelona, estaran obertes de les 9:00 fins a la mitjanit en el cas de les situades a Ciutat Vella, i fins les 2 de la matinada les del districte de Sant Martí. Les platges de Barcelona van rebre l'any 2016 més de 4,7 milions d'usuaris, gairebé un milió més que el 2014, quant es va fer el darrer recompte.  Les platges de Barcelona compten amb serveis per tal que siguin accessibles per a persones amb mobilitat reduïda, en favor d’un espai públic de qualitat i d’uns serveis municipals a l’abast de tothom. Així, els serveis que s’ofereixen són: reserves d’aparcament amb itineraris accessibles fins a la platja seca, senyalització i informació visual i tàctil, lavabos adaptats, passeres de fusta fins a la zona humida i dutxes adaptades amb cadires i transport públic adaptat. A més, les platges disposen de servei de suport al bany a les platges de Barceloneta, Nova Icària i zona de banys del Fòrum que s’activa a partir de l’1 de juny. Són àrees amb caseta vestidor, cadires amfíbies, grua elevador, armilles salvavides i para-sols. Es compta amb personal tècnic especialitzat que ofereix suport a les persones amb mobilitat reduïda per entrar i sortir del mar i poder així gaudir del bany. Aquest servei ha tingut un increment del 86% de la seva activitat respecte a temporades anteriors, passant dels 5.310 usuaris l’any 2015 als 9.873 usuaris, l’any 2016, sent la platja de la Barceloneta la que ha notat més aquest increment. És per aquesta raó que aquest any s’ha ampliat l’horari d’atenció a la platja de la Barceloneta durant les tardes. Reforç de les tasques de neteja de la sorra a les platges  A banda del servei de neteja de la sorra, que funciona durant tot l’any, per la temporada de bany es posen en funcionament també els serveis de neteja de l’aigua i el del manteniment del litoral. El servei municipal de neteja reforça les tasques a les platges atenent a l’increment d’usuaris i la posada en marxa de serveis i equipaments de la franja litoral de la ciutat. El servei de neteja a les platges en temporada alta es fa diàriament entre els dies 1 de juny i 30 de setembre, inclosos els diumenges i dies festius. Per dur a terme aquestes tasques, es destinen 26 equips de treball amb 43 operaris, -matí, tarda i nit- i s’utilitzen 10 vehicles. Informació sobre les platges Els usuaris de les platges de la ciutat de Barcelona disposen d’un ampli ventall de suports in situ i tecnològics per conèixer a l’instant l’estat de les platges: panells informatius digitals ubicats a les platges de la Mar Bella, Bogatell i a Sant Miquel, la web municipal (http://lameva.barcelona.cat/ca/aprofita-la/banys-i-platges), o a través de les aplicacions mòbil iBeach, platgesCat i info Platges disponibles per a Iphone i Android. Tots els dispositius ofereixen informació en temps real sobre l’estat de la mar, les banderes, les temperatures i la insolació (incidència raigs UVA), el color de la bandera, la qualitat de l’aigua, la radiació ultraviolada, la temperatura de l’aigua i de l’aire, la presència de meduses, o localitzen els serveis municipals disponibles a les platges com la Guàrdia Urbana, WCs i transports.

Summary: Comença la temporada de bany a les platges de Barcelona


El projecte 'Manresa en simbiosi' neix amb l'objectiu de trobar sinergies entre les empreses per optimitzar "al màxim" qualsevol excedent generat per l'activitat industrial. La idea, segons ha explicat el director de l'Agència de Residus de Catalunya, Josep M. Tost, és lligar un trencaclosques per tal que les empreses puguin aprofitar no només els residus, sinó també l'energia i la matèria prima excedent. "Des del vapor que produeix una empresa fins a compartir espais d'emmagatzematge o aigües pluvials", ha exemplificat. El projecte s'inicia amb un centenar d'empreses del polígon Bufalvent de Manresa, però l'objectiu és que la capital del Bages es converteixi en un model exportable a tot el país.  El projecte de simbiosi industrial és una estratègia empresarial que busca millorar l'eficiència en l'ús dels recursos i, per tant, reduir els costos i augmentar els beneficis aprofitant les sinèrgies entre les empreses a través de l'intercanvi de materials, energia i aigua. En aquest sentit, el director de l'Agència de Residus de Catalunya, Josep M. Tost, ha explicat que la idea és saber que el que per a una empresa és un rebuig per a una altra pot ser un recurs i, per tant, posar-les en contacte perquè col·laborin. El projecte neix a Manresa per voluntat del mateix Govern, però l'objectiu és convertir-lo en un model exportable arreu del país. En aquest sentit, Tost ha explicat que l'objectiu és "crear una economia circular catalana molt més eficient tan econòmica com mediambientalment".  Actualment 'Manresa en simbiosi' es troba en la seva fase més inicial i tot just s'estan posant en contacte les empreses d'una àrea industrial per detectar quin excedent genera i quines oportunitats es poden trobar. En aquesta primera fase, hi participen un centenar d'empreses, la majoria de les quals pertanyen al polígon industrial de Bufalvent. En aquest context, el regidor d'Espai Urbà i Entorn Natural de l'Ajuntament, Jordi Serracanta, ha explicat que, de moment, ja tenen identificats uns 150 residus i  unes 160 matèries primes que es poden reaprofitar.  Serracanta ha assegurat que aquest projecte busca unir tota la informació que hi ha sobre la generació de residus en una àrea industrial per buscar oportunitats en el seu entorn més immediat. "Aquestes oportunitats volen dir reducció de costos econòmics i mediambientals i, per tant, empreses més competitives", ha explicat.  A Manresa, el projecte compta amb l'impuls també del Consorci de Residus del Bages, i la col·laboració de la Diputació de Barcelona, l'Associació d'Empresaris de Bufalvent i el Centre Tecnològic de Manresa.

Summary: Manresa lidera un projecte pioner per convertir l'excedent de l'activitat industrial en un recurs per a les empreses


Protecció Civil ha anunciat que a partir d'aquesta tarda activarà l'alerta del pla Inuncat davant la previsió de fortes tempestes que afectaran Catalunya de forma generalitzada a partir d'aquest vespre i fins demà al matí i que poden deixar acumulacions importants sobretot al litoral i prelitoral de la meitat sud amb la possibilitat que es puguin produir incidències en aquestes zones. Tampoc es descarta que hi puguin haver incidències a totes les comarques de l'Alt Pirineu i Aran i de Ponent. Segons el Servei Meteorològic, les pluges intenses podrien arribar a superar el llindar màxim d'intensitat de 40 litres per metre quadrat en 30 minuts i en algunes zones es podrien acumular quantitats d'entre 50 i 100 litres en tot l'episodi, que són valors per sobre dels habituals.  Les tempestes començaran afectant el sud i l'oest de Catalunya aquest vespre desplaçant-se durant la propera matinada i fins aquest dimecres al matí cap a les comarques del litoral central i la demarcació de Girona. Els xàfecs podran anar acompanyats de tempesta i localment de calamarsa o pedra.  Davant d'aquest episodi previst, Protecció Civil ha demanat que s'extremin les precaucions a l'entorn de rius i rieres i en els desplaçaments a les zones que es puguin veure afectades i ha sol·licitat als ajuntaments, especialment els de la franja litoral, que prenguin mesures preventives en les zones inundables dels seus municipis.

Summary: Alerta per fortes tempestes que poden deixar entre 50 i 100 litres en alguns punts entre aquest vespre i la matinada


Esquerra Republicana - Catalunya Sí ha presentat aquest dimarts la candidatura de la demarcació de Tarragona per a les eleccions al Parlament de Catalunya del 21 de desembre. La llista, de tipus “cremallera”, està encapçalada per l’exdelegat del Govern a Tarragona i regidor de l’Ajuntament de Valls, Òscar Peris. La regidora de l’Ajuntament de Reus Noemí Llauradó n'ocupa la segona posició i l’exsecretari d’Hisenda, Lluís Salvadó, la tercera. El cap de llista ha destacat que el principal objectiu d’aquestes eleccions és “aconseguir recuperar les institucions que estan segrestades per l’estat espanyol i per l’article 155 i, sobretot, reclamar la llibertat dels presos polítics”.  Peris ha remarcat que “som un equip preparat i amb capacitat de governar, que volem incloure mesures republicanes concretes per fer un país més just”. El cap de llista també ha afirmat que “hem fet el millor projecte pel país i aconseguir fer un front comú per aconseguir una majoria representativa al Parlament” i ha complementat que “hem de fer República, desplegar i implementant totes les lleis que ens ha suspès el Tribunal Constitucional”.  La candidatura tarragonina d’ERC està formada per persones de les Terres de l’Ebre, el Camp de Tarragona i el Baix Penedès, amb diferents perfils amb experiència en govern, amb alcaldes, amb persones en l’àmbit de les entitats, de l’àmbit social i cultural, que es conjuren per “defensar els valors republicans”.  A més de Peris, Llauradó i Salvadó, els candidats són Irene Fornós (Catalunya Sí), Ferran Civit (Conca de Barberà) , Raquel Sans (Tarragonès), Alfons Montserrat (Montsià), Teresa Vallverdú (Baix Penedès), Jean-Marc Segarra (Tarragonès), Aina Rovira (JERC) , Jordi Gaseni (Baix Ebre), Montserrat Perelló (Ribera d'Ebre), Lluís Navarrete (Baix Penedès), Carme Folch (Priorat), Roger Heredia (Ribera d'Ebre), Neus Sanromà (Terra Alta), Jordi Fortuny (MES) i Camí Mendoza (Baix Camp).

Summary: Peris (ERC) subratlla que l’objectiu del 21-D és “recuperar les institucions” i reclamar “la llibertat dels presos"


L'eurodiputada de JxCat, Clara Ponsatí, ha reclamat al president Quim Torra que la Generalitat retiri l'acusació contra els dos detinguts a Girona pels disturbis postsentència. La Generalitat sol·licita 3 anys i mig de presó per als dos i els acusa de desordres públics, atemptat contra els agents de l'autoritat, danys i lesions lleus. La fiscalia demana 9 anys de presó i multes de 7.200 euros. Ponsatí creu que l'acusació de la Generalitat "apuntala la criminalització de la protesta i del dret a l'autodeterminació". A més, considera que contradiu la posició del Govern de Torra sobre "la repressió de l'Estat". Segons els escrits d'acusació, els joves van participar en les protestes de la matinada del 17 d'octubre del 2019 prop de la plaça Sant Pere i van llançar pedres contra una furgoneta dels Mossos. L'acusació pública sol·licita l'expulsió dels dos joves un cop complertes dues terceres parts de la pena. El grup de suport als encausats sosté que les acusacions han "sobredimensionat" els fets per demanar penes "elevadíssimes i injustificades".

Summary: Ponsatí reclama a Torra que la Generalitat retiri l'acusació contra els dos detinguts pels disturbis postsentència


Les obres del nou Museu d'Art de Lleida han començat de forma oficial aquest dilluns a l'edifici de l'antiga Audiència, ubicat a la Rambla Ferran de la capital del Segrià. Un acte institucional amb presència de la consellera i el ministre de Cultura així com moltes altres institucions locals ha servit per posar la primera pedra d'aquest equipament que està previst enllestir en dos anys. Les obres tenen una pressupost de 4,4 MEUR i estan finançades amb una àmplia col·laboració institucional, per la Paeria, el Govern, el govern espanyol, la Diputació i la Unió Europea.  Després de més de 100 anys d'història, és una de les pinacoteques d'art modern i contemporani més antigues del país i ara disposarà d'una seu definitiva. Amb el nou museu, bona part de les reserves seran visitables. El futur equipament tindrà una museografia flexible, modular, neutra i plenament accessible. Totes les sales d'exposicions situades a la primera, segona i tercera planta compartiran el mateix disseny i es podran reconfigurar permanentment. La planta baixa estarà pensada com una plaça com a 'plaça pública' i enllaçarà amb la rambla de Ferran. Incorporarà la zona de recepció per als visitants, la botiga i espais d'interpretació dels continguts del museu. La darrera planta, de l'edifici, la cinquena, acollirà una sala d'actes polivalent i una aula didàctica. Comptarà també amb una terrassa-mirador amb vistes a la Seu Vella. Bona part de les reserves del Museu, que s'ubicaran a la quarta planta, seran visitables. Es tracta d'una innovació museogràfica que vol superar els límits dels espais físics dels museus i facilitar al màxim l'accés a la col·lecció. La planta dedicada a les reserves es complementarà amb un altre espai a la planta baixa, només per a ús dels professionals del Museu, que funcionarà com a taller bàsic de conservació i punt de recepció dels béns que ingressin a l'equipament. Àmplia col·laboració institucional  Les obres tenen un pressupost total de 4.470.950 euros, finançats per l'Ajuntament de Lleida, la Generalitat de Catalunya, la Diputació de Lleida, la Unió Europea (fons FEDER) i el Ministeri de Foment (1,5% Cultural). És l'únic projecte de la ciutat dels darrers anys en què hi ha finançament conjunt d'aquestes cinc administracions. L'alcalde Fèlix Larrosa ha remarcat que el museu ''ja és un exemple de la cooperació institucional per la que apostem amb diàleg, que és el que ha de ser la política''. Més de 100 anys d'història El Museu d'Art de Lleida és una de les pinacoteques d'art modern i contemporani més antigues del país. Va obrir portes un 11 de maig de 1917 a l'antic mercat de Sant Lluís i, al llarg dels més de 100 anys d'història ha estat ubicat en diferents seus, la segona planta de l'antic Hospital de Santa Maria (l'actual IEI), el convent del Roser i l'edifici del Casino, on es troba actualment. El museu es va anomenar Jaume Morera a partir de 1925 després d'una nova donació d'obra d'aquest paisatgista lleidatà que va ser-ne, a més, un dels seus primers impulsors. L'art modern i contemporani a Lleida La col·lecció de l'actual Museu d'Art Jaume Morera inclou prop de 4.500 obres i està especialitzada en art modern i contemporani, amb un pes important dels creadors lleidatans. En aquest sentit, compta amb la major col·lecció a escala internacional de Xavier Gosé (289 dibuixos, pintures, il·lustracions i material divers).  Així mateix, cal destacar el fons de Leandre Cristòfol, un dels escultors més rellevants de l'art espanyol del segle XX – més de 190 escultures, relleus i altres – juntament amb obres dels seus companys de l'avantguarda dels anys trenta i a Lleida: Lamolla, Viola i Crous. El Museu Morera també posseeix pintures dels grans noms de la plàstica lleidatana del primer terç del segle XX (Morera, Gili i Roig, Viladrich, Samarra), dels artistes vinculats amb la irrupció de l'abstracció pictòrica a Lleida a la dècada dels 50, dels autors vinculats a la Petite Galerie de l'Aliança Francesa i, finalment, els nous valors de la plàstica lleidatana dels anys vuitanta i noranta. El museu manté un intens calendari expositiu al llarg de tot l'any i, habitualment, cedeix obres per a exposicions arreu del territori espanyol. L'exposició més visitada de la seva història ha estat la mostra de fotografies sobre el bombardeig de Lleida realitzades per Agustí Centelles, que va rebre 9.000 visitants.

Summary: Comencen les obres del Museu d'Art de Lleida que estarà enllestit en dos anys


El govern espanyol reduirà de 0,26 a 0,18 els mòduls de l'IRPF dels productors de cítrics que s'han vist afectats per afectacions meteorològiques durant el 2018. També s'ha tingut en compte la "difícil situació" que travessa el sector. L'ordre del Ministeri d'Hisenda recull, a més, una reducció dels mòduls dels bovins de llet i l'apicultura. En concret, l'IRPF dels bovins passa de 0,20 a 0,18 i l'apicultura, com els cítrics, de 0,26 a 0,18. També s'han establert rebaixes importants a les principals zones productores d'olives de taula i en determinades zones de producció d'horta i de fruita dolça. Els pagesos que usin energia elèctrica per al reg podran seguir aplicant una minoració del 20% al rendiment net dels cultius regats.

Summary: El govern espanyol redueix l'IRPF dels citricultors afectats per "situacions excepcionals" l'any passat


La polivalència de l'estació, la manca de nevades excessives i l'augment de l'esquí escolar els factors que han contribuït a aconseguir aquestes xifres històriques ACN Tavascan.-L'Estació d'Alta Muntanya de Tavascan ha registrat aquesta temporada una xifra mai assolida al llarg de les gairebé dues dècades que fa que aquesta instal·lació està oberta: superant els 10.000 forfets emesos. En concret, s'han despatxat al voltant de 7.000 forfets en concepte d'esquí alpí i uns 3.000 de nòrdic i raquetes. A això, hi hem de sumar les més de 17.000 persones que han visitat les instal·lacions al llarg d'aquests quatres mesos de temporada (de desembre de 2015 a març de 2016). La direcció de l'Estació considera aquestes xifres històriques i explica que s'han degut a: la polivalència de l'estació, la manca de nevades excessives i l'augment de l'esquí escolar. El fet de diversificar els atractius i la polivalència de l'Estació per tal de convertir-la en un centre integral de neu ha ajudat a aconseguir aquestes bones xifres, segons la direcció de l'Estació. Tavascan combina diferents tipus de públic interessat per l'esquí alpí, el nòrdic, les raquetes, el de muntanya o els circuits inclusius. Un altre fet afavoridor ha estat que, al llarg d'aquests quatre mesos, no hi ha hagut nevades excessives i només s'ha hagut de tancar l'Estació durant quatre dies. A més, un altre factor clau, ha estat l'augment significatiu de l'esquí escolar que també ha afavorit aquestes bones xifres. L'estació de Tavascan està situada a l'extrem nord occidental del Pirineu de Lleida, just a l'epicentre del Parc Natural de L'Alt Pirineu. La vall de Tavascan és un indret d'alta muntanya de gran interès paisatgístic i cultural. Ofereix una inigualable oferta turística, així com tota mena de serveis adreçats a donar a conèixer els atractius d'aquesta extensa àrea natural. Les seves pistes d'esquí, tot i ser de petites dimensions, ofereixen un ampli ventall de possibilitats lúdiques i esportives: esquí nòrdic, alpí, raquetes, escola d’esquí, el refugi o camp d'arves.

Summary: L'estació d'esquí de Tavascan supera la xifra dels 10.000 forfets i assoleix el millor resultat des de la seva obertura


El candidat dels comuns, Jaume Asens, ha alertat que el PSOE no s'atrevirà a tocar els privilegis dels bancs i dels fons d'inversió perquè "té les mans lligades" després de demanar 30 MEUR als bancs per pagar la campanya electoral. En declaracions als periodistes en el marc d'una acció 'porta a porta' al barri de Sant Andreu de Barcelona, Asens ha reivindicat que al seu partit "no li tremola el pols" i ha posat d'exemple la gestió de l'Ajuntament de Barcelona en aquest àmbit. "Hem perseguit els bancs i els fons d'inversió quan han acumulat pisos buits i els hi hem posat multes milionàries", ha defensat.  Així mateix, ha recordat que el govern de l'alcaldessa, Ada Colau, ha canviat les regles de joc als promotors perquè reservin el 30% a habitatges assequibles i ha frenat més de 7.000 desnonaments a Barcelona.  Unes polítiques que ha contraposat amb les del PSOE que, segons Asens, no s'atrevirà a exigir els diners del rescat bancari o regular els preus del lloguer "per punxar la bombolla immobiliària".  "Ens presentem eleccions amb les mans lliures. Si no governem nosaltres no canviaran les coses en habitatge. Nosaltres no li devem ni un euro als bancs i això ens dona credibilitat", ha argumentat.  En referència a les manifestacions d'aquest dissabte per reclamar "punxar la bombolla del lloguer", el candidat dels comuns considera que les mobilitzacions demostren que l'habitatge és una de les principals preocupacions dels ciutadans i que esperen que els polítics resolguin.

Summary: Asens avisa que el PSOE no s'atrevirà a tocar els privilegis dels bancs perquè té "les mans lligades"


José Montilla deixarà de percebre la pensió que li correspon com a expresident de la Generalitat un cop entri a formar part del consell d'administració d'Enagas. Així ho ha explicat el propi Montilla en un comunicat aquest dijous al matí, després que es fes pública la convocatòria de la Junta General d'Accionistes de l'empresa, que se celebrarà els dies 29 i 30 de juny. Montilla en seria conseller independent per un període de quatre anys. Fonts de l'oficina de l'expresident han explicat a l'ACN que Montilla seguirà treballant-hi, però sense percebre ara cap retribució econòmica. Al comunicat, Montilla afirma que la seva incorporació al Consell d’Administració d’Enagas li permetrà aportar "l’experiència i coneixements acumulats" en el funcionament d’una companyia que té al davant "reptes transcendents per al país, per a les seves empreses i per a la sostenibilitat de la seva economia". L'expresident afegeix que les característiques d'Enagas també el permetrà continuar amb "el compromís amb Catalunya i Espanya", i li facilitaran un contacte "més estret" amb el teixit productiu. A més de ser president de la Generalitat, Montilla va ser alcalde de Cornellà de Llobregat i president de la Diputació de Barcelona. Fins el maig de 2019 va ser senador de la Generalitat per designació del Parlament.

Summary: Montilla deixarà de percebre la pensió d'expresident de la Generalitat quan entri al consell d'administració d'Enagas


El president del grup municipal del PPC a l'Ajuntament de Barcelona, Alberto Fernández Díaz, ha celebrat aquest divendres que el consistori "torni a ser de tots" els barcelonins, després que el govern de l'alcaldessa Ada Colau hagi retirat el llaç groc que hi havia a la façana. "Colau ha fet el que hauria d'haver fet fa temps i el que Quim Torra segueix sense fer", ha dit el líder del PPC a l'Ajuntament, que va ser qui va demanar a la Junta Electoral que instés el govern municipal a retirar el símbol. A més, Fernández Díaz ha remarcat que aquesta acció mostra que "Barcelona uneix allò que la independència separa".

Summary: El PPC celebra que l'Ajuntament "torni a ser de tots" els barcelonins després de la retirada del llaç groc de la façana


L'Audiència Nacional espanyola ha deixat en llibertat provisional el quart detingut pels atemptats de Barcelona i Cambrils. Es tracta de Salh Karib, amo d'un locutori de Ripoll, que, després de declarar davant del magistrat Fernando Andreu aquest dimarts, va veure com li prorrogaven la detenció 72 hores més perquè els Mossos d'Esquadra poguessin tornar a escorcollar el seu establiment i acabar d'aclarir alguns dubtes sobre la seva possible participació. Karib ha sortit de la Comandància de la Guàrdia Civil de Tres Cantos cap a les 12.30 hores i  haurà de comparèixer cada dilluns davant dels jutjats, lliurar el passaport per no poder sortir de l'estat i notificar un domicili fix. En la primera resolució es recollia que Salh Karib hauria comprat bitllets d'avió per viatjar al Marroc per a Driss Oukabir i també per a l'imam, Abdelbaki Es Satty. Segons ha declarat en seu judicial, va comprar els vols a petició del germà petit de Driss, Moussa Oukabir (mort a Cambrils), que no tenia targeta de crèdit per pagar-los. Va dir que, poc després, Moussa li va retornar els diners. La fiscalia no pensa recórrer la decisió.

Summary: Llibertat provisional per a l'amo del locutori de Ripoll detingut pels atemptats de Barcelona i Cambrils


Els Mossos d'Esquadra han denunciat dues persones per atemptat als agents de l'autoritat i desordre públic per uns fets que van tenir lloc el 16 de setembre a la plaça de l'Àngel de Barcelona, durant la celebració de dues manifestacions d'ideologia contrària. Aquell dissabte hi havia convocada una concentració amb el lema 'Hablemos en español', i en paral·lel se'n va organitzar una altra d'ideologia independentista a la plaça Sant Jaume. Les dues van quedar separades per pocs metres per un cordó policial, i va ser en aquest punt que es van produir les agressions a l'autoritat. Els dos individus denunciats tenen 46 i 47 anys i són de nacionalitat espanyola. Tots dos han prestat declaració aquest dimarts davant del jutjat, un al matí a Mataró i l'altre a la tarda a Sabadell.

Summary: Els Mossos denuncien dos individus per atemptat a l'autoritat durant dues manifestacions de signe contrari